আজই সিরিজ জিততে চায় নিউজিল্যান্ড - দৈনিক পূর্বদেশ
আজই সিরিজ জিততে চায় নিউজিল্যান্ড
শুক্রবার , ৮ নভেম্বর, ২০১৯ at ৬:৫৩ পূর্বাহ্ণ
দেশের মাটিতে কখনোই ইংল্যান্ডের বিপক্ষে টি-২০ সিরিজ জিততে পারেনি নিউজিল্যান্ড। তবে এবার ইংলিশদের বিপক্ষে টি-২০ সিরিজ জয়ের সুযোগ পেয়েছে কিউইরা। চলমান পাঁচ ম্যাচের টি-২০ সিরিজে ২-১ ব্যবধানে এগিয়ে নিউজিল্যান্ড। আজ শুক্রবার চতুর্থ ম্যাচ জিতলেই দেশের মাটিতে ইংল্যান্ডের বিপক্ষে প্রথমবারের মত টি-২০ সিরিজ জয়ের স্বাদ পাবে স্বাগতিকরা। তাই প্রথম সিরিজ জয়ের স্বাদটা চতুর্থ ম্যাচেই নিতে চাইছে নিউজিল্যান্ড।
সিরিজে ভালো শুরুর পরও পিছিয়ে পড়েছে ইংল্যান্ড। তবে চতুর্থ ম্যাচ জিতে আবারো লড়াইয়ে ফিরতে চায় ইংলিশরা। এমন সব লক্ষ্য নিয়ে আগামীকাল নেপিয়ারে বাংলাদেশ সময় সকাল ১১টায় মুখোমুখি হচ্ছে নিউজিল্যান্ড ও ইংল্যান্ড। এর আগে পাঁচটি টি-২০ সিরিজ খেলেছে নিউজিল্যান্ড ও ইংল্যান্ড। এরমধ্যে চারটি জিতেছে ইংল্যান্ড। একটি নিউজিল্যান্ড। নিজ মাঠে দু’টি সিরিজেই হেরেছে নিউজিল্যান্ড।